Тул Хостилий
Тул Хостилий () според легендата е трети цар на Рим. Управлявал от 673 пр.н.е. до 642 пр.н.е.. Той е наследник на Нума Помпилий. За разлика от своя предшественик Тул е известен като войнствен цар.

Тул Хостилий е внук на Хост Хостилий, римски благородник, който се бие заедно с Ромул и умира по време на инвазията на сабините в Рим.

По негово време е победен град Алба Лонга. След поражението във войната (победата на трима шампиони на Рим срещу трима на Алба) Алба Лонга става васален град на Рим. Въпреки това диктаторът на Алба впоследствие предава Рим, което кара Тул да заповяда Алба Лонга да бъде разрушен. Мигриралите граждани от разрушения град отиват в Рим, където са интегрирани и стават римски граждани.

Също така Тул Хостилий воюва успешно срещу Фидена, Вейи и срещу Сабините.

Според Тит Ливий, Тул отдавал малко значение на религиозните ритуали по време на управлението си, като според царя тези ритуали не били достойни за вниманието му. В края на царуването му Рим е засегнат от серия от чудеса, включително и дъжд от камъни от планината Албани (в резултат на което се състоял публичен религиозен празник, който продължил девет дни – novendialis). Прозвучал глас от върха на планината, който се оплаквал от това че бившите жители на Алба Лонга не са предани на боговете си и мор ударил Рим. Цар Тул се разболял и се изпълнил със суеверия. Той прегледал текстове от Нума Помпилий и се опитал да поднесе жертва на бог Юпитер, както се препоръчвало от Помпилий. Тул обаче не извършил церемонията правилно, като последствие на това и той и къщата му били поразени от мълния, която ги превърнала в прах – това бил гневът на Юпитер.

Мит и история 
Както при всички царе на Рим и събитията описвани от времето на царуването на Тул Хостилий се приемат със скептицизъм от съвременните историци. Част от това се дължи на очевидни пропуски в литературата описваща царете: много прилича на объркване на древните източници, които описват еднакви дела на Тарквиний Приск и на Тарквиний Горди. Постиженията на Тул Хостилий според много учени са дубликат на тези на Ромул: двамата живели сред пастири, и двамата воюват срещу Фидена и Вейи, удвояват броя на гражданите и организират армията. В допълнение Тул Хостилий е войнствен и свиреп характер – като контрастиращ стереотип на миролюбивия и благочестив Нума Помпилий; първите римски летописци може би просто са приписали агресивни качества на Хостилий от наивност, като изхождат от езическото му име Хостилий – Hostilius („hostile“ враждебен, на латински).

Хостилий вероятно е историческа личност, но в смисъла че човек на име Тул Хостилий е бил цар на Рим. Най-убедителното доказателство е името му: Тул (Tullus) е уникален praenomen (лично име, или първо име) в римската култура, а неговото езическо име е достатъчно лингвистично архаично за да изключи възможността, че е недодялан опит за измисляне на човек, направен в по-късен период. Освен това две различни събития по време на царуването му могат да се опишат като исторически факти и е известно, че тези събития са се случили през ранния царски период, макар и тяхната връзка с Хостилий да е спорна. Първото събитие е разрушаването на Алба Лонга. Това, че планината Албани е място, където се е помещавало голямо селище и че това селище пада под римска власт през царския период, е извън съмнение. Но кога и от кого е разрушено е несигурно: почти сигурно е, че покоряването му е в по-късен период от този описан от Тит Ливий и може би е селището е разрушено от латините, а не от римляните.

Второто историческо събитие е построяването на оригиналната сграда в която се е помещавал сената – Курия Хостилия, чиито останки в северозападния край на форума са датирани около 600 пр.н.е. и която традиционно се смята, че е построена от Хостилий и в негова чест носи името му. Въпреки че датата 600 пр.н.е. поставя сградата извън датата посочвана за управлението на Хостилий това не е проблем; абсурдно дългото управление на римските царе никога не е взимано на сериозно от учените (средно по 34 години на всеки един цар. Традиционната хронология за царския период на Рим е без аналог. Дори при изключително стабилната и здрава английска монархия средната дата на управление на крал/кралица е 21 години). По-правдоподобна хронология дава T.J. Cornell, подкрепена от скорошни археологически изследвания като дължина на царския период се посочват не 240, а около 120 години, а историческите постижения на царете се посочват между 625 пр.н.е. (когато първите знаци за истинска урбанизация и унифициране на Рим се показват от археологическите данни) и 500 пр.н.е. Това би поставило построяването на Кория Хостилия в периода на управлението на Тул и също така обяснява името на сградата.

В културата 
Събития от времето на царуването на Тул Хостилий са използвани като основа на опери през бароковия период на музиката, първата от които е операта Tullo Ostilio изпълнявана в Рим през 1694 г. с музика на Джовани Батиста Бонончини. Оперни потпури с името Tullo Ostilio се изпълняват в Прага през 1727 г. и в Бърно през 1735 г. включващи музика от Антонио Вивалди. В съответствие със съвременната практика, историята се концентрира върху измислени любовни истории, включващи членове на семействата на основните персонажи.

Бележки 

Царе на Рим